section_heading: Radnja
paragraph_text: A.J. na terapiji očajava o stanju u svijetu i svojoj budućnosti. Zainteresira se za poemu W.B. Yeatsa "The Second Coming" i čita je u krevetu. Gubi iluzije o trenutačnom svjetskom političkom i gospodarskom statusu quo te širi pesimistične najave za večerom na kojoj je i Kelli. Nakon što Meadow dođe bratu u njegovu sobu, on spusti njezino oduševljenje Boratom, rekavši joj, "nije bilo pošteno prema uključenim ljudima" i snuždeno ustvrdi kako će SAD bombardirati Iran. Kaže joj i kako odustaje od fakulteta. Meadow ga pokuša utješiti i podsjeća ga da je on sin iz talijanske obitelji i da će "uvijek biti važniji". Nakon što Carmela ode na dogovoreni ručak, A.J. pokuša izvršiti samoubojstvo u obiteljskom bazenu, skočivši s daske s plastičnom vrećicom oko glave te jednom nogom zavezanom za blok cementa. Pod vodom se uspijeva iskoprcati na površinu jer je uže predugo. Tony dođe kući, očuje sinove povike upomoć, skoči u bazen i spasi ga od utapanja. A.J. biva stavljen na Valium te smješten u psihijatrijsku ustanovu.